पांच लाख रुपए का इनामी नक्सली नगीना दिल्ली से गिरफ्तार

रांची/नई दिल्ली। दिल्ली पुलिस के स्पेशल सेल ने झारखंड के पांच लाख रुपए के एक इनामी नक्सली को गिरफ्तार किया है। इस नक्सली का नाम नगीना है, जिसपर झारखंड सरकार ने पांच लाख रुपए का इनाम घोषित कर रखा था। दिल्ली के चांदनी चौक इलाके में यह टेलर की दुकान चला रहा था। पुलिस ने इसे मोबाइल सर्विलांस के जरिए पकड़ा।

पुलिस पार्टी पर किया था हमला

नगीना पर झारखंड के चतरा जिले के इटखोरी में पुलिस पार्टी पर हमला कर एक पुलिसकर्मी की हत्या का आरोप है। इस हमले में पुलिस के अन्य दो जवान भी गंभीर रूप से घायल हुए थे। पुलिस पाटी पर यह हमला पिछले साल दिसंबर महीने में हुआ था।

संगठन में सब जोनल कमांडर था

नगीना फिलहाल भाकपा माओवादी संगठन में सब जोनल कमांडर था। बिहार और झारखंड के कई हिस्सों में यह सक्रिय रहा था। दिल्ली पुलिस ने इसे रविवार की देर शाम दक्षिणी पूर्वी दिल्ली इलाके से गिरफ्तार किया है।



जैसे ही ऑन हुआ मोबाइल, पुलिस को मिल गया लोकेशन

चतरा जिले के कुंदा कांड के बाद पुलिस की सक्रियता से परेशान होकर नगीना दिल्ली चला गया था। दिल्ली में उसने कई ठिकाने बदले। उसका मोबाइल फोन लगातार बंद था। सोमवार को उसने अपना मोबाइल फोन आॅन किया। पुलिस ने उसके मोबाइल फोन को पहले से ही सर्विलांस पर लगा रखा था। फोन ऑन होते हीं पुलिस को उसका लोकेशन दक्षिण पश्चिम दिल्ली का मिला और पुलिस ने उसे गिरफ्तार कर लिया।



